สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 18 ต.ค.59
19 ต.ค. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (18 ต.ค.) ขานรับผลประกอบการที่แข็งแกร่งของบริษัทจดทะเบียนรายใหญ่ในสหรัฐ ซึ่งรวมถึงโกลด์แมน แซคส์ นอกจากนี้ ตลาดยังได้รับแรงหนุนจากราคาน้ำมันที่ดีดตัวขึ้นไปยืนเหนือระดับ 50 ดอลลาร์/บาร์เรล รวมทั้งมุมมองที่เป็นบวกว่า เศรษฐกิจสหรัฐมีความแข็งแกร่งเพียงพอที่จะรับมือกับการปรับขึ้นอัตราดอกเบี้ยของธนาคารกลางสหรัฐ (เฟด)
ดัชนีเฉลี่ยอุตสาหกรรมดาวโจนส์ปิดที่ 18,161.94 จุด เพิ่มขึ้น 75.54 จุด หรือ +0.42% ดัชนี NASDAQ ปิดที่ 5,243.84 จุด เพิ่มขึ้น 44.02 จุด หรือ +0.85%  ดัชนี S&amp;P500 ปิดที่ 2,139.60 จุด เพิ่มขึ้น 13.10 จุด หรือ +0.62%
 
ตลาดหุ้นยุโรปปิดพุ่งขึ้น เมื่อคืนนี้ (18 ต.ค.) เนื่องจากนักลงทุนเข้าซื้อหุ้นกลุ่มธนาคารอย่างคึกคัก หลังจากโกลด์แมน แซคส์ ธนาคารรายใหญ่ระดับโลกได้เปิดเผยผลประกอบการที่แข็งแกร่งเกินคาด
ดัชนี Stoxx Europe 600 พุ่งขึ้น 1.5% ปิดที่ 342.48 จุด ซึ่งเป็นการปรับตัวขึ้นแข็งแกร่งสุดนับตั้งแต่วันที่ 22 ก.ย.ปีนี้
ดัชนี CAC-40 ตลาดหุ้นฝรั่งเศสปิดที่ 4,508.91 จุด เพิ่มขึ้น 58.68 จุด หรือ +1.32% ดัชนี DAX ตลาดหุ้นเยอรมันปิดที่ 10,631.55 จุด พุ่งขึ้น 127.98 จุด หรือ +1.22% ดัชนี FTSE 100 ตลาดหุ้นลอนดอนปิดที่ 7,000.06 จุด เพิ่มขึ้น 52.51 จุด หรือ +0.76%
 
ตลาดหุ้นลอนดอนปิดพุ่งขึ้น เมื่อคืนนี้ (18 ต.ค.) เพราะได้รับปัจจัยหนุนจากการพุ่งขึ้นของหุ้นกลุ่มธนาคาร และจากการที่นักลงทุนเข้าช้อนซื้อเก็งกำไร หลังจากที่ดัชนีร่วงแตะระดับต่ำสุดในรอบ 2 สัปดาห์เมื่อวันก่อน
ดัชนี FTSE 100 ปิดปรับตัวขึ้น 52.51 จุด หรือ 0.76% แตะที่ 7,000.06 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (18 ต.ค.) โดยสัญญาน้ำมันดีดตัวขึ้นไปยืนที่เหนือระดับ 50 ดอลลาร์/บาร์เรล หลังจากเลขาธิการกลุ่มประเทศผู้ส่งออกน้ำมัน (โอเปก) ได้ออกมาให้คำมั่นว่าจะปรับลดกำลังการผลิตน้ำมันในการประชุมเดือนพ.ย.
สัญญาน้ำมันดิบ WTI ส่งมอบเดือนพ.ย.เพิ่มขึ้น 35 เซนต์ หรือ 0.7% ปิดที่ 50.29 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค.เพิ่มขึ้น 16 เซนต์ หรือ 0.3% ปิดที่ 51.68 ดอลลาร์/บาร์เรล
 
สัญญาทองคำตลาดนิวยอร์กปิดปรับตัวขึ้น เมื่อคืนนี้ (18 ต.ค.) โดยได้รับแรงหนุนจากสกุลเงินดอลลาร์สหรัฐที่อ่อนค่าลง รวมทั้งรายงานที่ระบุว่า ตัวเลขเงินเฟ้อของสหรัฐอยู่ในระดับที่สอดคล้องกับการคาดการณ์ของนักวิเคราะห์
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 6.3 ดอลลาร์ หรือ 0.5% ปิดที่ระดับ 1,262.9 ดอลลาร์/ออนซ์
สัญญาโลหะเงินส่งมอบเดือนธ.ค.เพิ่มขึ้น 16.4 เซนต์ หรือ 0.94% ปิดที่ 17.638 ดอลลาร์/ออนซ์
สัญญาพลาตินัมส่งมอบเดือนม.ค.พุ่งขึ้น 10.3 ดอลลาร์ หรือ 1.1% ปิดที่ 946.5 ดอลลาร์/ออนซ์
สัญญาพัลลาเดียมส่งมอบเดือนธ.ค.เพิ่มขึ้น 1.60 ดอลลาร์ หรือ 0.3% ปิดที่ 639.40 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับยูโรและปอนด์ ในการซื้อขายที่ตลาดนิวยอร์กเมื่อคืนนี้ (18 ต.ค.) เพราะได้รับแรงกดดันจากการเทขายทำกำไร และหลังจากมีรายงานว่าตัวเลขเงินเฟ้อของอังกฤษปรับตัวเพิ่มขึ้นอย่างมากในเดือนก.ย.
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.0982 ดอลลาร์สหรัฐ จากระดับ 1.0996 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2295 ดอลลาร์สหรัฐ จากระดับ 1.2196 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7667 ดอลลาร์สหรัฐ จากระดับ 0.7623 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบกับเยนที่ระดับ 103.87 เยน จากระดับ 103.83 เยน และเพิ่มขึ้นเมื่อเทียบฟรังก์สวิส ที่ระดับ 0.9901 ฟรังก์ จากระดับ 0.9888 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.3119 ดอลลาร์แคนาดา จากระดับ 1.3137 ดอลลาร์แคนาดา